ועדת החינוך והתרבות, כנסת 15, פרוטוקול מספר 292, 2001-06-25 12:00

זבולון אורלב: אני מתכבד לפתוח את ישיבת הוועדה בעניין המכבייה.

זבולון אורלב: בשבוע שעבר עלתה הצעה לסדר של חברי הכנסת זבולון אורלב, בנימין אלון, שמואל הלפרט, אליעזר זנדברג ונעמי חזן, ובהסכמתו של השר היא עברה לדיון בוועדה.

זבולון אורלב: בשעה שעלתה ההצעה ריחף עדיין סימן שאלה מעל קיום המכבייה.

זבולון אורלב: כל סיעות הבית, מימין ומשמאל, דתיים ושאינם דתיים, ותיקים ועולים חדשים – ביקשו שהכנסת תעשה מאמץ לשכנע את הגורמים לקיים את המכבייה ויהי מה, שכן הכנסת רואה באירוע, ראשית כל, מפגן הזדהות חשוב מאוד של יהדות העולם עם ישראל.

זבולון אורלב: קרתה תקלה, ומנכ"ל משרד המדע, התרבות והספורט לא יוכל להשתתף בדיון כאן.

זבולון אורלב: אני מודה לשר על ששבר את סדר היום שלו כדי להשתתף בדיון כאן לזמן מוגבל – ולהפגין את רצונו לקיים את המכבייה.

מתן וילנאי: אני מודה ליו"ר.

מתן וילנאי: יו"ר הוועדה עלה למשרדי ואמר שנודע לו שהמנכ"ל לא ישתתף בדיון הזה.

מתן וילנאי: המנכ"ל נסע למשימה חשובה ביותר – בנושא פיצוי חללי אולימפיאדת מינכן.

מתן וילנאי: גם מִנהל הספורט איננו, לצערי, ואני הפכתי את לוח הזמנים שלי כדי להגיע הנה ולומר כמה משפטים בנושא.

מתן וילנאי: ביקשתי להיפגש עם נציגי יהדות העולם במפגש עמם לפני עשרה ימים.

מתן וילנאי: השיחה בינינו הייתה לא קלה.

מתן וילנאי: לדעתי הם לא היו מוכנים לשיחה מהסוג הזה – הם לא הבינו שאנחנו רואים את פני הדברים כך, הם חשבו שמדובר בעניין טכני ולא ייחסו לכך חשיבות.

מתן וילנאי: לשמחתי, בסופו של דבר הייתה היענות של הנציגים, שאפשרה לקיים את המכבייה.

עוזי צוובנר: יש התקדמות במצב.

מתן וילנאי: אני מניח שאם כך נגיע אפילו ליותר מ60%- ממספר המשתתפים המתוכנן.

מתן וילנאי: יש עדיין בעיות פתוחות בין המכבייה לבין הממשלה, בנושא התקציבים.

מתן וילנאי: נכנסתי גם לנושא הזה, יחד עם מנכ"ל משרד ראש הממשלה ואני מקווה שגם לכך יימצא מענה.

מתן וילנאי: כמו שאמר יו"ר הוועדה, בכנסת הייתה הסכמה מקיר לקיר של כל סיעות הבית, שיש לקיים את המכבייה.

מתן וילנאי: מר צוובנר איננו איש מכבי במובן האמתי של המילה.

עוזי צוובנר: עכשיו כבר כן.

מתן וילנאי: הוא סתם הכניס את הראש הבריא שלו ללוע הארי הזה – זה התחיל בגלל אסון הגשר והוא לא ניחש שכך זה ייראה בסוף.

מתן וילנאי: אגב, במכבייה הזאת יתקיים טקס ליד הגשר, והזמנו את המשלחות שנפגעו באסון הגשר במכבייה הקודמת, שיהיו אורחות שלנו.

מתן וילנאי: יש כאן כמה סממנים שחשובים מאוד לכותרת "כל ישראל חברים".

מתן וילנאי: אני מודה ליו"ר ולכל הנוכחים על הדיון הזה.

זבולון אורלב: אני מבקש לשמוע עדכון על הנושא הכספי.

זבולון אורלב: אני מבין שזהו העניין העיקרי.

מתן וילנאי: הנושא הכספי בנוי מכמה רמות.

מתן וילנאי: ראשית, התחשבנות עם המדינה על 1.6 מיליון דולר.

מתן וילנאי: שנית, – וברמה הזאת אני מעורב – כיסוי החוסר שנובע מהירידה במספר המשתתפים.

מתן וילנאי: המכבייה הייתה בנויה על השתתפות של 4,000 ספורטאים.

מתן וילנאי: כל מספר נמוך מזה מכניס אותנו למצוקה.

מתן וילנאי: ספורטאי עולה 800$.

מתן וילנאי: ברגע שהמספר יורד ב2,000- ספורטאים – וזה המספר שהתייחסנו אליו בישיבה ביום שישי – מגיעים לחוסר של 1.6 מיליון דולר נוספים.

מתן וילנאי: אני מקווה שלא יחסרו לנו 2,000 ספורטאים, אלא פחות.

מתן וילנאי: הפער – מספר הספורטאים החסר כפול 800$ - זו בעיה שהמדינה תצטרך לסייע בפתרונה.

מתן וילנאי: יתר הדברים שייכים לדיון רגיל בנושא תקציבים.

זבולון אורלב: אם כן הממשלה קיבלה על עצמה אחריות לכיסוי הגירעון בנושא זה?

מתן וילנאי: זה לא נדון כזאת, אלא רק כבקשה של ראש הממשלה.

מתן וילנאי: אני גם ניהלתי שיחות עם העוזרים שלו בנושא זה.

מתן וילנאי: אך עדיין אין זו החלטת ממשלה.

מתן וילנאי: צריך לשקול האם יש להעלות זאת בממשלה ברמה הזאת.

מתן וילנאי: ביני לבין משרד ראש הממשלה מתקיים דיון, וחשב משרד המדע, התרבות והספורט עובד מול חשב משרד האוצר כדי לבדוק איך להתמודד עם הבעיה התקציבית.

מתן וילנאי: אני מרגיש מחויב לנושא משום שהמכבייה נענתה לבקשה לקיים את האירוע במספר ספורטאים נמוך יותר, ומהנקודה הזאת אני מטפל בנושא.

עוזי צוובנר: ראשית אני מודה על הגיבוי והעזרה שאנחנו מקבלים מהשר מתן וילנאי.

עוזי צוובנר: בתקופה שהייתה אי ודאות גדולה ועמדנו בבעיה קשה מול העולם – השר וילנאי דאג להתקשר בכל יום ונתן לנו את התחושה שיש לנו גיבוי.

עוזי צוובנר: צריך כמובן להזכיר בעניין זה גם את המנכ"ל הנמרץ של השר, מר אריה שומר.

עוזי צוובנר: בסופו של דבר זה היה מה שהכריע את הכף והביא אותנו להחלטה המאוד לא קלה - לקיים את המכבייה.

עוזי צוובנר: בחודשים האחרונים, מאז תחילת האירועים הביטחוניים, החלו גורמים שונים בעולם לשאול אותנו שאלות.

עוזי צוובנר: הן הלכו וגברו בעקבות הפיגועים בתוך הקו הירוק.

עוזי צוובנר: לפני כחודש ימים, לאחר הפיגוע בדולפינריום, כבר הייתה אי ודאות גדולה באשר למספר המשתתפים.

עוזי צוובנר: כל ניסיונותינו לקבל מספר משתתפים מדויק מהחברים שמארגנים את המשלחות בחו"ל עלה בתוהו.

עוזי צוובנר: לא הצלחנו, לפני חודש, לקבל נתונים על מספר משתתפי המכבייה.

עוזי צוובנר: היה ברור לנו שהמספרים הם לא 4,000 איש וגם לא 3,000 איש – אבל גם לא אמרו לנו אם יהיו 2,000 או 1,500 משתתפים.

עוזי צוובנר: החלה התלבטות קשה בינינו.

עוזי צוובנר: ראשי מכבי בעולם היו במצוקה קשה.

עוזי צוובנר: חשוב להבין שהם הגרעין שמארגן את המשלחת בכל ארץ, ויש כ50- מדינות שמשתתפות.

עוזי צוובנר: הם קיבלו פניות מההורים, שהיו לעתים חריפות מאוד.

עוזי צוובנר: שאלו אותם איך הם לוקחים על עצמם אחריות כזאת, והאם הנציגים מסוגלים להתחייב שהבן יחזור לארצו בריא ושלם.

זבולון אורלב: אך רוב הספורטאים הם בוגרים.

עוזי צוובנר: לאו דווקא.

עוזי צוובנר: במכביית הנוער היו אמורים להשתתף 1,000 מתוך 4,000 הספורטאים.

עוזי צוובנר: השאר הם בני 23-18.

עוזי צוובנר: יש עוד 2,000 ספורטאים בגילים האלה.

עוזי צוובנר: רוב הצעירים האלה גרים בבית ההורים, וההורים הם שמשלמים בעבור ההשתתפות.

מתן וילנאי: אצלנו בני 18 הם חיילים, הם כבר נהרגים.

עוזי צוובנר: כך זה אצלנו, אך לא בחו"ל.

מתן וילנאי: אולי היינו צריכים להציע להם שנבוא אליהם.

עוזי צוובנר: אני מסכים עם עמדת השר, אך חשוב להבין את נקודת המבט של ההורים ושל נציגי מכבי.

עוזי צוובנר: נקודת המפנה הייתה ישיבת ההנהלה של מכבי ארה"ב – שהיא המשלחת הגדולה ביותר, שמשלמת הכי הרבה כסף, ושאי אפשר להתעלם מנוכחותה.

עוזי צוובנר: ההנהלה של מכבי ארה"ב קבעה את הישיבה בנושא זה ארבעה חודשים מראש, והתאריך שנקבע הוא היום שלמחרת הפיגוע בדולפינריום.

עוזי צוובנר: זו הייתה אמורה להיות ישיבה טכנית, והמכבייה הייתה רק נושא אחד על סדר היום.

עוזי צוובנר: היה ברור שהמשלחת תכלול 700 איש, והנציגים תגאו שזו המשלחת הגדולה ביותר בהיסטוריה.

עוזי צוובנר: אך באותה שבת ישבו הנציגים ואמרו שהם לא נוסעים.

עוזי צוובנר: זה היה במוצאי שבת שלאחר הפיגוע.

עוזי צוובנר: הם החליטו לא לנסוע למכבייה.

עוזי צוובנר: התקשר אלי נשיא מכבי ארה"ב ואמר שהוא היה היחיד שתמך בהגעה – מול 30 אחרים שהתנגדו.

עוזי צוובנר: זה יצר כדור שלג גדול מאוד, והכניס אותנו למצוקה אמתית.

עוזי צוובנר: אמנם היינו קרובים מאוד להחלטה לדחות את המכבייה, ובעיני דחייה כזאת הייתה בעצם סיפור כיסוי לאי קיום האירוע – ומי יודע אם הוא היה נערך בעתיד.

עוזי צוובנר: לא הייתי שלם עם זה, ולכן אני מציין את התמיכה שקיבלתי מהשר, שסייעה לי מאוד בהתמודדות עם הבעיה.

עוזי צוובנר: הגיעו אלינו גם פניות רבות, דרך התקשורת, אך גם מהציבור – שביקשו שנשקול היטב את העניין.

מתן וילנאי: אני מתנצל, אך עליי לעזוב את הישיבה כעת.

מתן וילנאי: אני מודה לכולם.

עוזי צוובנר: שיאה של ההשפעה הישראלית על יהדות ארה"ב הייתה כאשר הנהלת מכבי ארה"ב החליטה לקיים בנושא שיחת ועידה עם כל חברי הנהלת מכבי ארה"ב, 30 איש, שמפוזרים בכל המדינות.

עוזי צוובנר: לשיחה הצטרפו גם צ'רלס ברונפמן, מנכ"ל מלקולם און-ליין - ועידת הנשיאים של ארה"ב, ועוד מנהיגים נוספים מהקהילה היהודית.

עוזי צוובנר: בחדר שלי ישב מר שומר יחד עם עו"ד צ'רני מניו-יורק, והשתתפנו בשיחה.

עוזי צוובנר: השמענו שם את בקשתנו לקיים את המכבייה ה16- במועדה.

עוזי צוובנר: כך החל שוב כדור שלג, הפעם חיובי, כלפי שאר המשלחות בעולם.

עוזי צוובנר: בהנהלה המארגנת ובמכבי העולמי הייתה התחבטות גדולה, אך רובנו חשבנו שזאת ההזדמנות להציג את הפן הציוני-הלאומי של המכבייה.

עוזי צוובנר: החלטנו שמה שיהיה חשוב במכבייה הזאת זו בעיקר ההשתתפות – אם כי לא נזניח את הספורט.

עוזי צוובנר: חשבנו שאם יש כל כך הרבה פניות מממשלת ישראל ומהציבור במדינת ישראל – מחובתנו להיענות להן בחיוב.

עוזי צוובנר: הודענו על כך ביום שישי בצהרים.

עוזי צוובנר: מספרי הספורטאים כפי שהתקבלו אצלנו מיד לאחר ההחלטה, נעו בין 1,000 ל1,500- משתתפים.

עוזי צוובנר: החלטנו שנוסיף להם עוד 1,000 ספורטאים ישראלים ונוכל ליצור מעין תחרויות ספורט.

עוזי צוובנר: חשוב לדעת שאת הספורט מארגנים לראשונה איגודי הספורט.

עוזי צוובנר: הם מארגנים בעבורנו את תחרויות הספורט.

זבולון אורלב: האם תהיו מוכנים ביום פתיחת המכבייה?

עוזי צוובנר: נהיה מוכנים.

עוזי צוובנר: אמנם אף פעם לא אמרתי שמבטלים או דוחים את האירוע – אך האווירה והלך הרוח עשו את שלהם.

עוזי צוובנר: מיום ראשון האחרון נרתמנו שוב לעניין, ועלינו למסלול המראה.

עוזי צוובנר: אנחנו מטפלים בכמה בעיות, אבל בהחלט נמצאים ברמת פעילות גבוהה מאוד.

זבולון אורלב: אתם זקוקים לעזרה כדי להתגבר על הבעיות האלה?

עוזי צוובנר: הנושא העיקרי הוא התקציב – הנושא הכספי.

עוזי צוובנר: יש עוד נושא ביורוקרטי שאציין בהמשך.

זבולון אורלב: היינו רוצים לקבל יותר נתונים על המצב כעת: בכמה ספורטאים מדובר, בכמה משלחות, האם בוטלו ענפי מקצוע?

עוזי צוובנר: כרגע יגיעו 46 משלחות, כלומר שלוש או ארבע משלחות פחות מההיקף המקורי המתוכנן.

עוזי צוובנר: את ענפי הספורט חילקנו לשתי קטגוריות.

עוזי צוובנר: ראשית, קבענו שיהיו תחרויות רשמיות במכבייה בכל מקרה.

עוזי צוובנר: שם קבענו מינימום של 20 ענפים לעומת 31 במכבייה המקורית.

עוזי צוובנר: היום מתוכננים 26 ענפי ספורט – משום שההחלטה הזאת יצרה מגמה חיובית.

עוזי צוובנר: בדרך כלל יש במכבייה 31 ענפי ספורט למבוגרים ועוד שלושה ענפים לנוער.

עוזי צוובנר: החוויה של הספורטאי בנויה מספורט, אך יש גם מערכת חברתית חזקה וטובה, והיא נשמרה ברובה.

עוזי צוובנר: כאמור, בענפי הספורט יהיו 26 ענפים רשמיים ועוד 6-5 ענפים שבהם יהיו משחקי ראווה.

עוזי צוובנר: אלה הנתונים נכון לאתמול בלילה.

זבולון אורלב: מה היקף הספורטאים שיכולים להגיע מחבר העמים?

עוזי צוובנר: יש 200-100 ספורטאים כאלה.

עוזי צוובנר: זה מספר משמעותי.

עוזי צוובנר: יש שם קבוצה של ספורטאים שמוכנים להגיע.

עוזי צוובנר: ביקשתי היום שעמדו בכוננות וברגע שהעניין הכספי יוסדר נזמין אותם.

יהודית גידלי: מה הייתה ההערכה הראשונית?

עוזי צוובנר: נדמה לי שבמכבייה הקודמת היו 4,080 ספורטאים מחו"ל.

אורי אפק: והשתתפו בה עוד 1,200-1,000 ישראלים.

עוזי צוובנר: מתוך 2,040 הספורטאים שציינתי, 500 הם בני נוער שישתתפו במכביית הנוער.

עוזי צוובנר: זו הפתעה לטובה.

עוזי צוובנר: הייתי בטוח שמכביית הנוער תיפגע מאוד מהמצב, אך 500 ספורטאים הוא בסיס טוב לקיומה.

עוזי צוובנר: היא תתקיים בזכרון יעקב, מבודדת.

זבולון אורלב: תמיד אמרנו שבני הנוער טובים יותר מהמבוגרים.

עוזי צוובנר: כנראה שכך, הרי כל העניין התחיל מההורים ומהנוער.

זבולון אורלב: אני מניח שגם האווירה שתהיה בימים הקרובים תשפיע על ההחלטות האלה.

עוזי צוובנר: נכון, אנחנו מודעים לכך ומתפללים.

זבולון אורלב: אנחנו עוד נקבל כרטיסים.

עוזי צוובנר: אני שמח שהיו"ר נענה בחיוב להזמנתנו.

זבולון אורלב: בוודאי, יו"ר ועדת החינוך, התרבות והספורט לא יכול להיעדר מטקס כזה.

זבולון אורלב: לאור המשמעות הרבה שיש לדבר היום, אני רוצה לגייס לכך עוד חברי כנסת, כדי שתהיה נוכחות גדולה.

אורי אפק: היו שתי החלטות טובות חשובות מאוד: ראשית, הוחלט שבמקרים רבים יתמודדו הנוער והבוגרים בו זמנית באותה תחרות.

אורי אפק: שנית, נקבע שאם יהיה צורך הישראלים ימלאו את השורות.

אורי אפק: כדי שלא יצא מקצה ריצה ובו רק חמישה רצים, יצטרפו אליו עוד שלושה ישראלים וכך ייווצר המבנה הספורטיבי הבין-לאומי התואם את החוקה.

זבולון אורלב: ומה בנוגע לצד הכספי?

עוזי צוובנר: על פי התכנית המקורית המכבייה הייתה מתאזנת עם 4,000 ספורטאים.

עוזי צוובנר: זה היה הקו שהנחה אותנו קרוב לשלוש שנים, או שנתיים וחצי – עד שהחלו הבעיות.

עוזי צוובנר: התקציב הוא כ12.7- מיליון דולר, ומבוסס ברובו על הכנסות המשתתפים.

עוזי צוובנר: כאמור, כל אחד משלם 2,050$.

זבולון אורלב: זה כולל את הסוכנות?

עוזי צוובנר: לא.

עוזי צוובנר: משרד המדע, התרבות והספורט נותן מיליון דולר, ומשרד האוצר נותן תוספת מיוחדת של 400,000$.

עוזי צוובנר: אלה היו הסיכומים כבר בשלוש מכביות.

עוזי צוובנר: דיברנו עם משרד האוצר עוד לפני שהחלו האירועים.

אורי אפק: היה מאבק עם האוצר על התקנה.

עוזי צוובנר: נכון, ויש פרוטוקול מהתקופה ההיא שמאשר את הסכום של 1.4 מיליון דולר.

עוזי צוובנר: שר האוצר הביע נכונות לשלם את הסכום הנוסף של 400,000$.

עוזי צוובנר: לצערי אנחנו עדיין בפער של חצי מיליון ש"ח – ש"הלכו לאיבוד" בתקציב של משרד המדע, התרבות והספורט.

עוזי צוובנר: כל זה עוד לפי החישוב הרגיל, ועוד לפני שנוצר המצב הבעייתי.

עוזי צוובנר: בשנה שעברה קיבלנו שני מיליון ש"ח ממשרד המדע התרבות והספורט והיינו אמורים לקבל עוד שני מיליון ש"ח השנה (וכך להגיע למיליון דולר), אך כרגע התקציב שמוקצה הוא 1.5 מיליון ש"ח.

עוזי צוובנר: דיברתי עם החשב של משרד הספורט בנושא, אך זה עוד לא נפתר סופית.

עוזי צוובנר: מעבר לכך משרד האוצר חייב 400,000$ ושר האוצר השיב לי תשובה חיובית עקרונית.

עוזי צוובנר: עוד לא קיבלתי סיכום כתוב, אך הוא גילה נכונות והבנה לעניין, למרות המצוקות התקציביות של המדינה היום.

זבולון אורלב: האם נכון שהסוכנות משתתפת בסכום של כ350,000-$?

עוזי צוובנר: נכון.

עוזי צוובנר: גם מועצת ההימורים משתתפת בתקציב.

עוזי צוובנר: משרד התיירות העמיד לרשותנו תקציב יפה מאוד, והוא כבר עלה ל150,000-$.

עוזי צוובנר: גב' אתי סאסי בישרה לי על כך אתמול, בעקבות ההבנה שהאירוע הוא גם תיירותי הפעם.

עוזי צוובנר: גב' סאסי היא בוועד המארגן של המכבייה, וכך גם מר אפק.

עוזי צוובנר: וכעת לבעיות שנוצרו ממיעוט המשתתפים.

עוזי צוובנר: כאמור, כל משתתף משלם 2,050$ בעבור השתתפותו.

עוזי צוובנר: עשינו חישוב, והגענו לנוסחה שלפיה כל ספורטאי פחות מ4,000- ספורטאים עולה לנו 1,200$.

עוזי צוובנר: זאת הייתה נקודת ההתחלה.

עוזי צוובנר: אז גם חשבנו שיגיעו רק 1,500 ספורטאים.

עוזי צוובנר: כלומר בתחילה הגירעון הכללי היה 1,200$ כפול 2,500 משתתפים (ההפרש בין 4,000 ספורטאים ל1,500- ספורטאים).

עוזי צוובנר: הסכום הכללי הוא בערך 3 מיליון דולר.

עוזי צוובנר: השר וילנאי טעה, הוא טען שההפרש הוא 800$ ולא 1,200$ אך אני מתקן כעת את הטעות.

יהודית גידלי: האם הייתה התחייבות כספית לסכום כלשהו, או שהייתה נוסחה לחישוב?

עוזי צוובנר: יש נוסחה.

עוזי צוובנר: היום ידוע שיהיו יותר מ1,500- משתתפים.

עוזי צוובנר: כל 100 משתתפים שיתווספו כעת יפחיתו מההקצבה של המדינה ב100,000-$50,000-$ – תלוי באיזו מדינה מדובר.

עוזי צוובנר: נניח שהממוצע הוא 75,000$.

עוזי צוובנר: זה נותן תמריץ לכולם להביא עוד משתתפים.

עוזי צוובנר: כנראה שתוספת המשתתפים, כפי שהיא נראית כיום, מפחיתה את הגירעון בעוד 400,000$.

זבולון אורלב: אני נאלץ להפסיק את הדיון לכמה דקות.

זבולון אורלב: אני מחדש את ישיבת הוועדה.

זבולון אורלב: אם כן יש נוסחה לחישוב ההשתתפות הכספית.

זבולון אורלב: אני גם מבין מהשר שכרגע אין למשרד המדע, התרבות והספורט את הסכום, וגם הוא יזדקק לעזרה.

זבולון אורלב: לצערנו משרד האוצר לפעמים נמצא בחינוך המיוחד ולא בחינוך הרגיל: לפעמים צריך להסביר לו את הדברים באמצעים אחרים.

זבולון אורלב: הוא לא מתנדב לשלם כל כך מהר.

עוזי צוובנר: פנינו גם למשרד ראש הממשלה בעניין זה.

זבולון אורלב: מה יהיה במכבייה מעבר לאירועים הספורטיביים?

עוזי צוובנר: אעבור על האירועים העיקריים.

עוזי צוובנר: הספורטאים מגיעים ביום 13 ביולי, ביום חמישי.

עוזי צוובנר: חלקם יגיעו ביום שישי.

עוזי צוובנר: הם נוסעים לכפרי האכסון.

עוזי צוובנר: חלקם מקבלים אירוח במשפחות בשבת, בעיקר בני הנוער.

עוזי צוובנר: ביום ראשון ייערך לכבודם "ערב ברוכים הבאים".

עוזי צוובנר: כל הספורטאים יתקבצו יחדיו בכפר המכבייה ופוגשים זה את זה.

עוזי צוובנר: זה ערב ססגוני מאוד.

עוזי צוובנר: ביום שני, 16 ביולי, יתקיים טקס פתיחת המכבייה באצטדיון טדי.

עוזי צוובנר: זה יהיה אירוע יפה, פסק הזמן בעשייה הִקשה על הארגון, אך האנשים עובדים 20 שעות ביממה על הנושא: המפיקים, הבמאים, עיריית ירושלים – שמסייעת מאוד וכו'.

עוזי צוובנר: אחרי כן יהיו כמה אירועים לספורטאים בבתי מלון עם להקות וזמרים.

עוזי צוובנר: יש גם כמה מסלולים לטיולים: הגליל, הנגב, הרמה וכו'.

אורי אפק: אני מעורב בכל המכביות מאז הקמת המדינה – בשל גילי, לא בשל חכמה – ובחלק מהן הייתי בוועד המארגן וראיתי את ראשי האגפים.

אורי אפק: לא אומרים שבחו של אדם בפניו, אך אני רוצה לברך את מר צוובנר ולחזק את ידיו.

אורי אפק: כל אנשי הצוות מלאי מרץ וחדוות יצירה.

אורי אפק: אני מניח שתהיה לנו מכבייה בלתי רגילה.

אורי אפק: יישר כוח.

שמואל בן שמואל: המכבייה הזאת באמת ייחודית מבחינת המסר שלה.

שמואל בן שמואל: כדי להעמיק את המשמעות שלה חייבים לדאוג לכיסוי תקשורתי רב ככל האפשר, בעיקר של תקשורת יהודית בחו"ל.

שמואל בן שמואל: השאלה היא מה המצב בנושא זה, והאם אתם זקוקים לסיוע.

עוזי צוובנר: אנחנו נמצאים בקשר טוב עם משרד החוץ, ואני שמח שמר בן שמואל נמצא כאן.

עוזי צוובנר: שכחתי לציין זאת.

עוזי צוובנר: אנחנו זוכים לעזרה בכל פנייה מצדנו.

עוזי צוובנר: השגרירים בחו"ל הופעלו כדי לסייע בנושא, ואני מקבל את התגובות מחברינו במכבי העולמי שמדברים עם השגרירים.

עוזי צוובנר: הייתה כתבה גדולה בעיתון Jewish Week בסוף השבוע הזה.

עוזי צוובנר: אני מתראיין הרבה ברשתות רדיו וכו'.

עוזי צוובנר: אנחנו עושים את הפעולות.

שמואל בן שמואל: גם במכבייה עצמה חשוב להפעיל את התקשורת.

עוזי צוובנר: בזמן המכבייה יוקם מרכז תקשורת בכפר המכבייה.

הלל ניומן: אני יועץ בכיר של מנכ"ל משרד המדע, התרבות והספורט.

הלל ניומן: אני מבקש לומר כמה מילים: ראשית, המנכ"ל מתנצל על שלא הגיע.

הלל ניומן: הוא נמצא בשליחות בחו"ל למען משפחות חללי אולימפיאדת מינכן.

הלל ניומן: אנחנו מקווים שביקורו יניב תוצאות.

זבולון אורלב: אני רק מבקש למסור לו שידאג למילוי מקום בישיבות כאלה, בפעם הבאה שהוא נוסע, ושיודיע לנו שהוא נוסע.

זבולון אורלב: הוא התחייב להיות כאן.

זבולון אורלב: הוא גם לא חייב לנסוע – הוא יכול לשלוח אותי, או אחרים.

זבולון אורלב: משרד החוץ לא שולח אותי, אבל הסוכנות שולחת.

הלל ניומן: המנכ"ל אכן מלווה את התהליך מתחילתו, ועוד לפני שהוכרע שהמכבייה תתקיים הוא קבע חד משמעית שיש לקיימה.

זבולון אורלב: אני מבקש לקצר ולהגיע למסר העיקרי.

הלל ניומן: היו כמה בעיות שעלו במהלך הדברים, שבהן היינו מעורבים יחד עם מר צוובנר.

הלל ניומן: חלק מהן נגעו לשיחות עם הנהלת מכבי ארה"ב וחלק נפתרו בעבודה מול משרד העבודה והרווחה.

הלל ניומן: אני מבקש להוסיף שבמהלך המכבייה יתקיים גם אירוע עם משפחות נפגעי המכבייה הקודמת.

הלל ניומן: יש שותפות של משרד החוץ ומשרד המדע, התרבות והספורט באירוח משפחות נפגעי המכבייה הקודמת.

זבולון אורלב: אני מבקש לסכם כעת את נושא המכבייה, ונדון אחר כך בנושא משלחות הנוער היהודיות –במליאה איחדו את שני הנושאים.

זבולון אורלב: חשוב להדגיש שהוועדה מברכת על הדברים משום שהיא רואה חשיבות רבה בקיום המכבייה, מעבר להיותה אירוע ספורט כשלעצמו.

זבולון אורלב: כיו"ר הוועדה אני אומר, כמובן, שגם אירוע ספורט כשלעצמו הוא חשוב.

זבולון אורלב: למכבייה ערך יהודי-עולמי משמעותי: היא משמשת גורם לגיבוש זהות יהודית-עולמית, ויש לה משמעות להזדהות של יהדות התפוצות עם ישראל דווקא בתקופה קשה זו.

זבולון אורלב: נרשמו גם את כל הפרטים שמסר מר צוובנר בכל הנוגע להשלמת ההכנות הארגוניות, נתוני המשתתפים וכו'.

זבולון אורלב: עד כאן החלטת הוועדה.

זבולון אורלב: אני שמח שהמכבייה מתקיימת.

זבולון אורלב: אני מודה למר צוובנר, ומשחרר אותו מהמשך הישיבה.

עוזי צוובנר: אני מודה ליו"ר על התמיכה.

זבולון אורלב: נעבור לנושא משלחות הנוער היהודיות.

זבולון אורלב: מר חרמון, יו"ר ועדת החינוך בסוכנות היהודית, נמצא עמנו.

זבולון אורלב: שמענו בדאגה רבה על הבעיות בנושא ואני מבקש לקבל סקירה קצרה.

זבולון אורלב: בכנסת היו כמובן גם התבטאויות קשות כלפי התנועה הרפורמית.

זבולון אורלב: גם אני התבטאתי בנושא עד כדי כך שהעליתי סימן שאלה אם הם יכולים להיות חברים במוסדות הציוניים.

זבולון אורלב: זה עורר פולמוס – אך כרגע אינני מבקש להיכנס לנושא הזה, אולי גם משום שחבריי ממר"צ לא נמצאים כאן.

זבולון אורלב: אילו היו כאן אולי הייתי מעורר אותו.

עמוס חרמון: בספטמבר 2000 תכננו את הגעתם של כ15,500- צעירים לישראל.

עמוס חרמון: לכל הצעירים יחד תוכננו כ360,000- לינות בארץ.

עמוס חרמון: יש לכך כמובן משמעות כלכלית רבה, מעבר להיבט החווייתי-החינוכי.

עמוס חרמון: בפברואר הראתה התחזית שלנו ירידה מ15,500- משתתפים ל9,600- משתתפים.

עמוס חרמון: הנתונים שלנו מהשבוע האחרון מראים על כ7,000- בני נוער שיגיעו לתכניות בישראל בשנת 2001.

עמוס חרמון: חלקם כבר הגיעו.

עמוס חרמון: את הנתון הזה יש להציב מול המספר המתוכנן: 15,500 צעירים.

זבולון אורלב: זה פחות מ50%- מהמשתתפים המתוכננים.

שמואל בן שמואל: האם הנתון הזה כולל את תכנית Birthright?

עמוס חרמון: כן, מתוך 7,000 המשתתפים בערך כ3,000- יגיעו במסגרת קבוצות Birthright שמאורגנות על ידי הסוכנות היהודית.

זבולון אורלב: אני נאלץ להפסיק את הדיון לכמה דקות.

עמוס חרמון: הירידה במספרי התלמידים היא של כ50%-, אך במספר הלינות הירידה רבה עוד יותר: מתוך 360,000 הלינות הצפויות תהיינה רק 125,000 לינות.

עמוס חרמון: יש ירידה של שני שלישים במספר הלינות, לעומת הצפי.

עמוס חרמון: יש לכך משמעויות כלכליות חשובות – לגורמים בשטח.

זבולון אורלב: כלומר, אלה שמגיעים ארצה מקצרים את השהות.

עמוס חרמון: המשמעות היא שמגיעות ארצה התכניות הקצרות של תנועות הנוער הקלסיות, לעומת התכניות הארוכות, שמגיעות הרבה פחות.

זבולון אורלב: חשוב להדגיש: התלמידים צריכים היו להגיע לאורך כל שנת הפעילות, ולא רק בקיץ, נכון?

עמוס חרמון: נכון, אבל למעלה מ70%- מהם היו אמורים להגיע בקיץ.

עמוס חרמון: הצעירים מהאזור הדרומי: דרום אמריקה, דרום אפריקה ואוסטרליה, מגיעים בדרך כלל בשני החורפים – אז יש חופשות גדולות באותן מדינות.

זבולון אורלב: היו עוד ביטולים של ארגונים, בעקבות הביטול הזה?

עמוס חרמון: הארגונים עצמם לא ביטלו, זולת תנועת הנוער של הזרם הרפורמי.

עמוס חרמון: אך אין ספק שארגונים אחרים הושפעו ממנה.

עמוס חרמון: כוונתי לתנועת הנוער של התנועה האורתודוכסית NCSY ולתנועת הנוער של התנועה הקונסרבטיבית USY.

עמוס חרמון: ברגע שהנושא קיבל תהודה, בעיקר ביהדות צפון אמריקה, היו הרבה מאוד רבנים, ובוודאי הורים, שאמרו – לא בצורה פורמלית – שאם הארגון המוביל בארה"ב מבטל את הגעתו בשל החששות (למרות שיש לו הרבה מאוד קשרים בישראל והוא לכאורה מבין מה שקורה כאן) – הם לא רוצים להיות פחות אחראים מאשר הרב אריק יפה.

עמוס חרמון: לא הייתה קריאה לביטול, ולא ביטול ממסדי, אך היו ביטולים בסדר גודל של 70%-60% ממספר המשתתפים המתוכנן.

זבולון אורלב: ב-NCSY יש ביטול בסדר גודל כזה?

עמוס חרמון: החומר לא נמצא מולי אבל אני יכול להתחייב על 50% ביטולים.

עמוס חרמון: וכך גם ב-USY.

עמוס חרמון: אין לי שום טענה כלפי הארגונים.

עמוס חרמון: גם בבני עקיבא ובתנועות הקלסיות יש ביטולים, אך בשיעורים נמוכים הרבה יותר, של 20%-10% בערך.

זבולון אורלב: הן תנועות ציוניות.

שמואל בן שמואל: הבעיה המרכזית ביהדות צפון אמריקה היא ש90%- מהיהדות המאורגנת היא רפורמים או קונסרבטיבים.

זבולון אורלב: מר חרמון אמר שתנועת הנוער אמורה הייתה לשלוח 1,500 צעירים מתוך 15,500 משתתפים בכלל.

שמואל בן שמואל: כוונתי למספר היהודים הרפורמים בצפון אמריקה.

שמואל בן שמואל: מבחינת המעורבות בחיים בישראל – האורתודוכסיה המודרנית היא התנועה המובילה.

עמוס חרמון: אני מבקש לתקן: 15,500 איש היו אמורים להגיע מכל העולם.

עמוס חרמון: מצפון אמריקה היו אמורים להגיע 7,000 משתתפים.

עמוס חרמון: מתוך המספר הזה ביטלו 1,700 צעירים רפורמים את השתתפותם בשל החלטה אדמיניסטרטיבית.

עמוס חרמון: הם שליש מהמספר הכולל, וזוהי החלטה משמעותית.

רות רגב: נכון שזה מראה על כוחן של התנועות הציוניות במפעלי החוויה הישראלית.

רות רגב: הכוח הזה לא עומד בפרופורציה למשקלן הכללי של תנועות אלה בקהילה.

זבולון אורלב: ברור שככל שתהיה השקעה גדולה יותר בחינוך יהודי-ציוני זה יבוא לידי ביטוי גם בקצב הביקורים ובהפחתת מספר הביטולים.

עמוס חרמון: קודם הזכירו כאן את מפעל Birthright.

עמוס חרמון: 1,000 סטודנטים אמריקאים גויסו על ידי עמותת "מעיינות" של חב"ד.

עמוס חרמון: הם גויסו בקמפוסים האמריקאים, ואין להם שום קשר לחב"ד.

עמוס חרמון: הביטולים שלהם היו בסדר גודל של 4%-3% בלבד.

עמוס חרמון: כך הגיעו 1,000 צעירים במסגרת החוויה הישראלית.

עמוס חרמון: אמנם הם הגיעו מטעם Birthright, בחינם, אבל שם כמעט שלא היו ביטולים.

זבולון אורלב: כי זה בחינם, והם סטודנטים.

זבולון אורלב: לדעתי אם היו נותנים לנוער את הכסף, לא היה ביטול אחד.

זבולון אורלב: הרי ההורים הם שמבטלים.

שמואל בן שמואל: בתכניות Birthright יש סטודנטים, זה גיל אחר.

עמוס חרמון: גם שם יש ביטולים.

עמוס חרמון: ברשימת ההמתנה של Birthright לקיץ הזה היו 14,000-13,000 צעירים.

עמוס חרמון: אך היום לא מצליחים למלא את המכסה של 5,000 משתתפים.

עמוס חרמון: וזאת למרות שהטיול בחינם ולמרות שגיל משתתפים גבוה יותר.

זבולון אורלב: בתנועות הנוער אין ביטולים.

יהודית גידלי: האם הכוונה לתכניות שמתחילות כעת?

עמוס חרמון: כוונתי לתכניות שפועלות כעת.

עמוס חרמון: אלה שנמצאים כאן לא חזרו.

עמוס חרמון: קצב ההרשמה הוא באותו קצב שתכננו – מתאים לממוצע של השנים האחרונות.

זבולון אורלב: כלומר אין ירידה בקצב ההרשמה לתכניות ארוכות הטווח.

זבולון אורלב: אגב, בישיבות, לפי המידע שלי, אין שינויים גדולים.

זבולון אורלב: אצל החרדים אין שינוי כלל, אבל בציבור הציוני-דתי יש שינויים במקום הלימודים.

זבולון אורלב: אני יודע שיש ירידה במספר הלומדים באלון שבות, אבל יש עלייה בישיבת ההסדר ברמת גן.

זבולון אורלב: אלה שינויים במיקום הפנימי.

רות רגב: הם מתנהגים כמו שהישראלים מתנהגים.

זבולון אורלב: ישיבת שילה הייתה אבן שואבת לצעירים ולסטודנטים מחו"ל, בגלל אישיותו של ראש הישיבה, הרב מיכאל ברום.

זבולון אורלב: בשנה הבאה לא יהיו שם סטודנטים מחו"ל.

זבולון אורלב: הם עוברים לישיבת מעלות ולמקומות אחרים.

זבולון אורלב: בסך הכל נדמה לי שכמעט שאין ירידה.

זבולון אורלב: זה קשור לתכניות ארוכות הטווח, כי מי שהחליט כבר על תכנית ארוכת טווח כבר הכריז, בעצם, על קשר עם המדינה.

עמוס חרמון: אלה צעירים שחונכו הרבה מאוד זמן בתנועות נוער קלסיות והחליטו להגיע ארצה.

זבולון אורלב: הם פועלים בחינוך היהודי-הציוני שיש לו קשר עם הסוכנות?

עמוס חרמון: לא תמיד יש להם קשר עם הסוכנות.

עמוס חרמון: פנינו לקהילות ושאלנו מי ועד החינוך שמטפל בדברים, ומי נמצא בבית הספר.

עמוס חרמון: 1,000 משתתפים - מורים, ראשי תנועות נוער, מדריכי תנועות נוער וכו' – יגיעו ארצה לשבוע של מסע הסברה אינטנסיבי.

עמוס חרמון: הם ייפגשו עם טובי המומחים להסברה.

עמוס חרמון: נממן את שהותם בישראל, אך כרטיס הטיסה הוא על חשבונם באופן מלא.

עמוס חרמון: הייתה היענות נהדרת לתכנית הזאת.

עמוס חרמון: לסיום ראשי ה-UJC – ארגון הגג של הקהילות האמריקאיות, הודיעו שיפתחו במסע פרסום מיוחד כדי לעודד את עם ישראל – בעיקר זה שיושב בצפון אמריקה – להגיע למסע סולידריות בארץ בחודשים הקרובים.

שמואל בן שמואל: גם אנחנו הבחנו בירידה במספרי המגיעים ארצה בחודשים האחרונים, וערכנו סדרה של פעילויות בנציגויות שלנו, כדי לעודד פעולה שלהם מול הקהילות ומול ראשי הארגונים הארציים – במיוחד האמריקאים.

שמואל בן שמואל: נקודת השבר הייתה הכרזתו של מר יפה, שיש לה משמעות רבה בשל המשקל המרכזי של התנועה הרפורמית בארה"ב.

שמואל בן שמואל: ולדבריו היו גם קונוטציות אידיאולוגיות: האמירה שאין הם משתמשים בילדים במערכת פוליטית וכו'.

שמואל בן שמואל: הדברים האלה לא מתאימים לו, ואגב, כדאי היה שיו"ר הוועדה ייפגש עמו.

שמואל בן שמואל: הוא נמצא בארץ כעת, במשלחת הזדהות.

שמואל בן שמואל: אנחנו חשים כעת שינוי, במיוחד במשלחות הזדהות של מבוגרים.

שמואל בן שמואל: בתחילת המהומות בשטחים היינו רגילים למשלחות שכאלה; אז החלה תנועה ארצה של קבוצות, בעיקר של ראשי קהילות.

שמואל בן שמואל: כעת התהליך הזה חוזר על עצמו.

שמואל בן שמואל: באות הנה עשרות משלחות הזדהות.

שמואל בן שמואל: הבעיה המרכזית היא בני הנוער, ובנושא זה אין לנו פתרון של ממש.

שמואל בן שמואל: יש כמובן יותר בעיות עם הציבור שרמת הקשר שלו לישראל פחותה.

שמואל בן שמואל: קל יותר למי שיש לו משפחה כאן, או למי שחונך חינוך ציוני.

שמואל בן שמואל: אך כאן נפתח נושא אחר לגמרי.

רות רגב: בתכניות הקיץ של קרן קיימת לישראל לנוער מהתפוצות היו רשומים כ2,500- משתתפים.

זבולון אורלב: הם חלק מ15,500- המשתתפים שציין קודם מר חרמון?

רות רגב: נכון.

רות רגב: חלק גדול מהם מגיעים ארצה בשותפות עם הסוכנות היהודית.

רות רגב: נכון להיום יש לנו כ40%- ביטולים.

רות רגב: כפי שצוין, הביטולים הם לרוב ברגע האחרון – ההורים מושכים את העניין כמעט עד הסוף.

רות רגב: ולכן גם קבוצות שלא ציינו רשמית שאינן מגיעות, מגיעות בהיקף מצומצם הרבה יותר מהמתוכנן.

רות רגב: חלק גדול מהמשתתפים שמבטלים את הגעתם פונים לפעילות בתפוצות.

רות רגב: המחנות שלנו בחו"ל מתפוצצים.

רות רגב: הרבה קבוצות שנהגו לבוא ארצה מצאו את הפתרון שם.

רות רגב: ייתכן שיש לכך פן חיובי – כי כך מתחזקת הזהות היהודית בתפוצות.

רות רגב: אך כמובן שאין זה תחליף להגעה ארצה.

זבולון אורלב: אין ספק שההחלטה הזאת בלמה המשך מפולת.

רות רגב: נכון, אני מסכימה.

רות רגב: מעניין לציין שיש לנו כבר רישום לשנה הבאה.

רות רגב: כלומר, יש רצון להראות סולידריות – שמתבטא בהתחייבות לבוא בשנה הבאה, אם לא השנה.

רות רגב: כולם כבר הזכירו כאן, שבמקביל לירידה במספרי הנוער יש עלייה במספר המשתתפים במשלחות הסולידריות של המבוגרים.

רות רגב: השנה אנחנו מקיימים כנס בין-לאומי של מחנכים.

רות רגב: לארצות הברית יש שם קבוצה מרשימה שכמעט שלא היו בה שינויים בהרכב.

רות רגב: המבוגרים מרגישים שהם רוצים לתת את חלקם, ואפשר לראות את הצד החיובי שבדבר ולנצל אותו.

רות רגב: המילה שעולה כל הזמן היא "סולידריות".

זבולון אורלב: הוועדה רשמה לפניה את הנתונים המדאיגים בדבר ביטול הגעתן לארץ של משלחות יהודיות (מתוך כ15,500- בשנה רגילה יגיעו השנה כ7,000- משתתפים; מול כ360,000- לינות צפויות יתבצעו כ120,000- לינות בלבד).

זבולון אורלב: שלישית, הוועדה קוראת לכל הגורמים בעם היהודי: הסוכנות היהודית, ההסתדרות הציונית, משרד החוץ, קרן קיימת לישראל וכל יתר הארגונים היהודיים - לפעול ביתר שאת, לעודד ביקורים של ראשי קהילות, מנהלי בתי ספר, רבנים, ראשי תנועות נוער וכו', וכל זאת כדי להראות דוגמה אישית ולעודד את המשך הגעתן של משלחות נוער יהודי.

זבולון אורלב: אני מודה לכולם.